<classify> TAASISI, mashirika na watu binafsi, wameombwa kujitokeza kuchangia damu, kwa kuwa bado kuna uhitaji mkubwa, kutokana na majeruhi wa moto wa Morogoro, kitendo kinachofanya Kitengo cha Damu Salama kutafuta damu mtaani.Kitengo hicho cha damu salama Agosti 19 na Agosti 20, mwaka huu kilipiga kambi Kigamboni jijini Dar es Salaam kituo cha bodaboda na kuhamasisha watu kuchangia damu.Muuguzi kutoka Kitengo cha Damu Salama Hospitali ya Taifa Muhimbili MNH Dar es Salaam, Neema Maro amesema mpaka sasa uniti 660 zimeshakusanywa tangu ukusanyaji ulipoanza Agosti 11, mwaka huu.Amesema, licha ya mwitikio mkubwa wa watu kujitokeza, damu bado haijatosha kwani mahitaji ni makubwa.Mahitaji ya damu ni makubwa, hatuwezi kukaa tu hapa kutegemea watu wajitokeze, ndio maana tunaenda mitaani sehemu mbali mbali kuhamasisha ili tupate damu ya kutosha, licha ya majeruhi wa ajali ya moto pia kuna wagonjwa wengine wa kawaida ikiwemo wa ajali ambao wana uhitaji wa damu, alisema Maro.Alisema wakati zoezi hilo linaanza Agosti 11, walikusanya unit 70, Agosti 12 walikusanya unit 63, Agosti 13 zilipatikana unit 120, Agosti 14 wakapata unit 95, Agosti 15 walikusanya uniti 66, Agosti 16 zilikusanywa unit 91, Agosti 17 zilipatikana uniti 48, Agosti 18 zilipatikana uniti 61 na Agosti 19 zilikusanywa uniti 46 na kufanya idadi ya uniti 660 hadi kufikia jana zilikuwa zimekusanywa.Ofisa Uhamasishaji wa Damu Salama MNH, Dk John Bigambalaye alisema licha ya mwitikio mkubwa wa watu, asilimia kubwa damu zao hazifai kutokana na kutokuwa salama. Bigambalaye alisema wengi wanaofika hapo, wamechoma sindano za kinga ya homa ya ini, hivyo damu zao hazifai.Inakatisha tamaa, wengi wanaokuja wemechoma sindano ya kinga ya ini, sasa kama umechoma sindano ya kinga ini hapaswi kutoa damu mpaka mwaka mmoja upite, maana tunavyopima inakuwa na mambukizi ya homa ya ini, sasa hii huwezi kumuongezea mgonjwa, maana hujui ni kweli amechoma kinga au ni maambukizi, alisema.Alisema watu ambao hawajachoma sindano yoyote ya kinga kama ya homa ya ini, manjano na kinga nyingine ni vema kujitokeza kuchangia damu.Dk Bigambalaye alisema kwa kawaida MNH pekee inatumia chupa 120 kwa siku, ukichanganya na Mloganzila jumla ya chupa 150 zinatumika kwa siku.Alisema idadi hiyo ni ya kawaida kama hakuna dharura, lakini kwa kipindi hiki cha dharura wa majeruhi wa moto wanahitaji chupa 200 mpaka 250 kwa siku.Kwenye damu kuna majimaji ambayo tunayatenganisha na damu, maji hayo uitwa Plazma, na huhitajika sana kwa wagonjwa wa moto, alisema Dk Bigambalaye.Aliongeza, Mahitaji ya damu ni makubwa, tunaomba watu binafsi, makampuni na taasisi binafsi ziguswe kuja kuchangia damu tuokoe maisha ya wenzetu, na pia benki ya damu ibaki na akiba ili hata likitokea la kutokea basi tusitumie nguvu kubwa kuhamasisha watu kuchangia damu kama ilivyo sasa.Hadi jana idadi ya majeruhi wa moto waliosalia walikuwa ni 18 kati ya 46, ambao walihamishiwa Muhimbili wakitokea Hospitali ya Rufaa ya Mkoa wa Morogoro.Hii ina maana kuwa waliofariki kutokana na ajali ya lori la mafuta ya petroli, iliyotokea Agosti 10, 2019 eneo la Msamvu mkoani Morogoro hadi kufikia juzi waliopoteza maisha ni 97.  <topic>: KITAIFA 